**Παράγραφος** είναι ένα ενιαίο κείμενο που αποτελείται από αρκετές προτάσεις. Σε μία παράγραφο αναπτύσσεται μια άποψη, μια ιδέα, μια πληροφορία κτλ. Έχει αρχή, μέση και τέλος (όχι πάντα).

**Χαρακτηριστικά:**

* Αφήνουμε μικρό περιθώριο στην αρχή της παραγράφου.
* Έχει την αυτονομία της, αλλά ταυτόχρονα συνδέεται θεματικά – νοηματικά και με τις άλλες παραγράφους του κειμένου.
* Στο εσωτερικό της παραγράφου συνδέουμε τις προτάσεις με συνδετικές λέξεις ή φράσεις.

**Η Δομή της παραγράφου**

**Θεματική πρόταση ή περίοδος:**

* Ο «τίτλος»– το θέμα της παραγράφου, η πρόταση της οποίας το περιεχόμενο θα πρέπει να αναλυθεί στις λεπτομέρειες.
* Εκφράζει την κύρια ιδέα της παραγράφου
* Βρίσκεται συνήθως στην αρχή της παραγράφου

**Λεπτομέρειες:**

* Το «κύριο μέρος» της παραγράφου
* Αναπτύσσεται το θέμα της παραγράφου

**Πρόταση κατακλείδα:**

* Ο «επίλογος» της παραγράφου - αποτελεί το τελικό συμπέρασμα.
* Συνοψίζει το περιεχόμενο των λεπτομερειών και ολοκληρώνει τη μορφή της παραγράφου.
* Συχνά παραλείπεται.

**ΣΧΕΣΗ ΠΑΡΑΓΡΑΦΟΥ-ΕΚΘΕΣΗΣ**

|  |  |
| --- | --- |
| **ΠΑΡΑΓΡΑΦΟΣ** | **ΈΚΘΕΣΗ- ΕΠΙΚΟΙΝΩΝΙΑΚΟΣ ΛΟΓΟΣ** |
| **Θεματική πρόταση**  (παρουσιάζει το θέμα της παραγράφου) | **Πρόλογος**  (μια σύντομη, εισαγωγική παράγραφος που εκθέτει το θέμα) |
| **Λεπτομέρειες**  (ανάπτυξη του θέματος) | **Κύριο μέρος**  (3-4 παράγραφοι που αναπτύσσουν το θέμα) |
| **Κατακλείδα**  (συνοψίζει/ανακεφαλαιώνει το περιεχόμενο της παραγράφου) | **Επίλογος**  (επιλογική παράγραφος που συνοψίζει/ανακεφαλαιώνει ό,τι έχει αναπτυχθεί) |

**Ασκήσεις εμπέδωσης:**

**Α) Να εντοπίσετε τα δομικά στοιχεία στις πιο κάτω παραγράφους (Θεματική πρόταση, Λεπτομέρειες, Κατακλείδα).**

**Παράγραφος 1η**

Οι περισσότεροι μαθητές στο Γυμνάσιο έχουν πολύ λίγο ελεύθερο χρόνο. Ξυπνούν πολύ νωρίς το πρωί για να πάνε στο σχολείο. Παρακολουθούν μαθήματα αρκετές ώρες. Έπειτα, επιστρέφουν στο σπίτι και αφού φάνε το μεσημεριανό τους έχουν να διαβάσουν τα μαθήματα της επόμενης μέρας. Οι περισσότεροι από αυτούς σίγουρα θα έχουν το απόγευμα να παρακολουθήσουν κάποιο μάθημα σε φροντιστήριο όπως είναι το μάθημα των Αγγλικών. Κάπως έτσι, λοιπόν, περνούν οι ώρες με αποτέλεσμα να τους μένει ελάχιστος χρόνος για να ασχοληθούν με κάτι που πραγματικά τους ευχαριστεί και τους γεμίζει. Γι’ αυτό συνεχώς διαμαρτύρονται ότι βαρυφορτώνονται και δεν έχουν χρόνο για ξεκούραση.

**Παράγραφος 2η**

Προχθές η υπεύθυνη καθηγήτρια της τάξης μου, μας κάλεσε ως συμβούλιο, για να μας μιλήσει για κάτι πολύ σημαντικό. Μας είπε ότι το σχολείο διοργάνωνε μια εκπαιδευτική εκδρομή στο εξωτερικό για τους μαθητές της Α΄ τάξης, αλλά κάποια παιδιά της τάξης μου αντιμετώπιζαν οικονομικές δυσκολίες. Μας παρακάλεσε, λοιπόν, να συνεισφέρουμε όλοι κάτι παραπάνω στο ταμείο της τάξης για να βοηθήσουμε αυτά τα παιδιά της τάξης μου να ’ρθουν μαζί μας. Εμείς, βέβαια, φανήκαμε πολύ πρόθυμοι να βοηθήσουμε, αλλά εγώ προσωπικά στεναχωρήθηκα πολύ με αυτό που άκουσα. Τότε κατάλαβα ότι ορισμένα παιδιά στην τάξη μου είναι φτωχά.

**Β) Να δώσετε ένα πλαγιότιτλο για καθεμιά από τις πιο πάνω παραγράφους.**

**Δ) Να γράψετε στο τετράδιό σας μια παράγραφο για καθεμιά από τις πιο κάτω θεματικές προτάσεις. Μην ξεχάσετε να γράψετε όλα τα υπόλοιπα μέρη (λεπτομέρειες, κατακλείδα) και να χρησιμοποιήσετε τις κατάλληλες συνδετικές λέξεις/φράσεις.**

1. Αγαπημένη μου καθημερινή ενασχόληση είναι ……………………………………….. .
2. Πόσο μ’ αρέσουν τα Σαββατοκύριακα!